ચોમાસામાં આણંદ શહેરના ભાલેજ રોડ વિસ્તારમાં આવેલી વિવિધ લઘુમતી સમાજની સોસાયટીઓમાં વરસાદી પાણી ભરાવાનો પ્રશ્ન રહીશોને સતત સતાવતો હોય છે. જેને લઇને સ્થાનિક રહીશોમાં ભારે આક્રોશ જોવા મળી રહ્યો છે. ઉમરીનગર સોસાયટી, અતીક પાર્ક અને બિસ્મીલ્લા સોસાયટી સહિતના વિવિધ વિસ્તારોમાં વરસાદી પાણીના નિકાલના અભાવે વરસાદી પાણી ભરાતાં તેમજ કાદવ કિચ્ચડનું સામ્રાજ્ય સર્જાતા સ્થાનિક મહિલાઓએ શુક્રવારે રેલી કાઢી સૂત્રોચ્ચાર કરી પાલિકા તંત્ર વિરુદ્ધ છાજિયા લઇ વિરોધ પ્રદર્શન કરી મહિલાઓએ પોતાની સોસાયટીઓમાં પાકા આરસીસી રસ્તા, ડ્રેનેજ લાઇન અને સ્ટ્રોમ વોટર ડ્રેનેજ લાઇનની સુવિધા ઉપલબ્ધ કરાવવાની માગ કરી હતી. જો આ અંગે નગરપાલિકા તંત્ર દ્વારા તાકિદનાં પગલાં ભરવામાં નહીં આવે તો રહીશો ગાંધીચિંધ્યા માર્ગે આંદોલન કરશેની ચીમકી ઉચ્ચારી હતી.